*Este artigo trata sobre unha bebida alcólica, para o froito cítrico véxase cidra.*

Sidra natural de Asturias.
Home a escanciar nunha sidraría.
A **sidra** é unha bebida alcohólica de baixa gradación (menos de 3º no caso da bretoa *Cidre Doux*, unha sidra doce, ata un máximo de 8º) fabricada co zume levedado da mazá.

Características
---------------

Trátase dunha bebida moi espallada por todo o mundo, así en Europa atópase en numerosos países: Alemaña, Bretaña, Portugal (Madeira), España (Asturias, Galicia, Cantabria e País Vasco), Italia (Piemonte), Irlanda, Escocia e Inglaterra. En América, atópase en zonas de distintos países, probablemente debido á influencia da emigración española do século pasado: por exemplo en México prodúcese nas cidades de Huejotzingo e Zacatlán, no estado de Puebla. Na Arxentina a sidra localízase sobre todo nas provincias de Río Negro, San Juan e Santa Fe. Nos Estados Unidos prodúcese principalmente en Nova Inglaterra e no estado de Nova York.

Pola súa singularidade hai que diferenciar a sidra natural da sidra espumosa. En xeral, mentres que en Galiza e no norte de España se consome maioritariamente a sidra natural, no resto do mundo adóitase consumir a sidra espumosa (máis similar ao champagne ou á cervexa).

A sidra en Galicia
------------------

O xeógrafo romano Estrabón, falando do seu paso por Galiza, menciona unha bebida que se interpretou como sidra: 

> 
> 
> Os montañeses viven durante dous terzos do ano de landras, que secan, machacan e logo moen para facer pan e conservalo durante moito tempo. Tamén beben *zhytos*. Están escasos de viño e o que conseguen gástano rapidamente en festíns coas familias...
> 
> 

 *Zhytos* en grego é cervexa, pero dada a similitude na cor das dúas bebidas, e a ausencia de produción de cereais nas zonas de montaña que el visitou e a abundancia de maceiras, enténdese que a bebida á que se refire é a sidra.

A sidra aparece tamén mencionada no *Libro do peregrino* do *Códice Calixtino*. No libro V, capítulo VII, "Dos nomes das terras e das particularidades das xentes que se atopan no camiño de Santiago": 

> 
> 
> Vén logo a terra dos galegos, pasados os confíns de León e os portos de Monte Irago e Cebreiro. É unha terra frondosa de ríos, prados e extraordinarios verxeis, bos froitos e clarísimas fontes, pero escasa en cidades, vilas e terras de labor, escasa en pan, trigo e viño pero abundante en pan de centeo e sidra, ben abastecida en gandos e cabalerías, en leite e mel, e en peixes de mar, grandes e pequenos.
> 
> 

Galicia é con moito a comunidade que máis mazá sidreira produce no conxunto de todo o estado español, por riba de comunidades produtoras coma Asturias ou Euskadi, que importan o produto galego. En 2006 a produción galega de mazá sidreira situouse nas 60.000 toneladas mentres que a de Asturias pasaba por entre 35.000 e 40.000 e a de Euskadi por 8.000.

Esta bebida dá nome a varios lugares, como As Sidras (Carnota), A Leira da Sidra (As Somozas), A Fonte da Sidra (Vigo), O Hórreo da Sidra (A Pontenova), O Lugar da Sidra (Cospeito), Pereira-Sidral, (O Valadouro), A Sidreira (Paderne) ou Os Sidreiros (As Somozas). Amais, existen numerosos lugares con nomes referidos a lagares (tamén destinados a facer viño) ou terreos nos que se dá a maceira.

Hai festas gastronómicas adicadas a este produto en Fornelos de Montes, Guitiriz, San Tomé de Piñeiro (Marín), Bembrive (Vigo), Redondela e A Estrada. Ademais, en Chantada existe unha planta de produción industrial propiedade do grupo Hijos de Rivera, que comercializa a sidra co nome de Maeloc e na Estrada a empresa Lagar de Ribela produce a súa propia sidra con mazá ecolóxica. Outras iniciativas empresariais que apostan por esta bebida en Galicia son, entre outras Val do Traba (Noia); Torres de Moreda, Rabiosa, Lagar de Ribela, Camino, Sidra Nord e Sidras Peroja (A Estrada).

Galería de imaxes
-----------------

* Escanciado de sidra dende a pipa.
* Pinta de sidra inglesa Strongbow.

Notas
-----

1. ↑  ""Galicia es la mayor productora de manzana sidrera de toda España, con una producción anual de 60.000 toneladas"". *vigometropolitano.com*. 21/11/2007. Arquivado dende o orixinal o 02/02/2014. Consultado o 27/01/2014.
2. ↑  "La sidra gallega se hace más fuerte". *La Voz de Galicia* (en castelán). 29 de maio de 2018. Consultado o 29 de agosto de 2021.

|  |  |
| --- | --- |
| Control de autoridades | 
* Wd: Q167296
* BNCF: 71900
* BNF: 11973402t
* EBID: ID
* FAST: 861302
* GEC: 0142408
* GND: 4136077-1
* JSTOR: ciders
* LCCN: sh85025940
* MAG: 2910454103
* SUDOC: 027760332

 |